Sam Houston

Sam Houston, plným menom Samuel Houston, (* 2. marec 1793, Rockbridge County, Virgínia – † 26. júl 1863, Huntsville, Texas) bol americký štátnik, politik a generál. Je jednou z kľúčových osobností histórie štátu Texas. Jeho meno nesie Houston, štvrté najväčšie mesto Spojených štátov.

Životopis 
Otec Sama Houstona, Samuel Houston bol členom oddielu Morgan's Rifle Brigade v Americkej vojne za nezávislosť. Sam Houston po smrti svojho otca sa stal členom regimentu v Britsko-americkej vojne v roku 1812. Za svoje činy si získal obdiv samotného Andrewa Jacksona. V roku 1817 ho Jackson poveril úlohou presťahovať Čerokézov z Tennesee do Arkansasu, čo sa Houstonovi podarilo. V roku 1818 absolvoval právnické skúšky a začal pôsobiť v Nashville, stal sa tiež veliteľom domobrany štátu Tennessee. V roku 1822 bol zvolený do Snemovne reprezentantov za Tennessee.  Bol členom Kongresu od roku 1823 do roku 1827. V roku 1827 sa zúčastnil guvernérskych volieb v Tennessee, ktoré vyhral. V roku 1828 sa plánoval uchádzať o svoje znovuzvolenie, ale od tohto plánu upustil po rozpade svojho prvého manželstva. V roku 1829 sa druhýkrát oženil s 19 ročnou Elizou Allen, ktorá ho však niekoľko mesiacov po svadbe opustila. 9. mája 1847 sa oženil po tretíkrát s Margarett Moffette. Toto manželstvo pretrvalo až do jeho smrti a manželia mali spolu osem detí, z ktorých napríklad syn Andrew Jackson Houston bol senátorom za štát Texas.

Generál texaskej armády
Sam Houston prišiel do Texasu v decembri 1832. Ako člen konventu sa zúčastnil zasadania Texaského konventu v roku 1833, kde bola vyhlásená žiadosť o pripojenie k Spojeným štátom, sám bol jednoznačným zástancom pripojenia. V novembri 1835 sa stal generálom texaskej armády. Po masakre Texasanov mexickou armádou pri Alame Houston začal ihneď s organizovaním texaských dobrovoľníkov. V priebehu mesiaca sa im podarilo dosiahnuť rozhodujúce víťazstvo nad mexickou armádou v bitke pri San Jacinto, čoho výsledkom bolo podpísanie mierovej zmluvy vo Velasco, kde Texas získal nezávislosť.

Prezident Texaskej republiky
Sam Houston bol dvakrát zvolený za prezidenta Texaskej republiky. Vo voľbách v roku 1836 porazil Stephena F. Austina so 79 percentným ziskom hlasov. Už počas svojho prvého funkčného obdobia sa snažil o pripojenie Texaskej republiky k Spojeným štátom.  Počas svojich funkčných období sa snažil o vyrovnané vzťahy s Mexikom, ktorého vojská uskutočnili inváziu do Texasu dvakrát v roku 1842.

Senátor za štát Texas 
Texas bol anektovaný Spojenými štátmi 18. februára 1845, čo si priala väčšina Texasanov a tento akt bol oficiálne potvrdený Kongresom 1. marca 1845. Za Texas boli do Senátu zvolení dvaja zástupcovia, Sam Houston a Thomas Jefferson Rusk. Sam Houston bol senátorom do roku 1849 a bol neoficiálnym kandidátom Demokratickej strany na amerického prezidenta. Bol stúpencom mexicko-americkej vojny a bol sklamaný, že po víťazstve USA neanektovali celé Mexiko, fakt, ktorý si priali dokonca mexickí liberáli. Podporil dohodu s Britániu o rozdelení Oregonu. Hoci sám bol vlastníkom rozsiahlej farmy, razantne sa postavil proti politickým cieľom južných štátov a za rozšírenie otroctva.

Guvernér Texasu 
V roku 1859 bol v druhom kole zvolený texaským guvernérom. Je doteraz jediným mužom v histórii USA, ktorý bol guvernérom dvoch amerických štátov. V roku 1861 odstúpil, Texas vtedy vstúpil do Konfederácie a hoci sám bol z konzervatívneho prostredia, odmietol zložiť prísahu. Prezident Abraham Lincoln mu ponúkol posilu v sile 50 000 mužov, Houston ale túto pomoc odmietol, aby zabránil krviprelievaniu v Texase.

Meno Sama Houstona 
Po Samovi Houstonovi je pomenovaný Houston, štvrté najväčšie americké mesto. Jeho meno nesie univerzita, historický park, základňa americkej armády, najvyššia socha Američana na svete a viacero pamätníkov v Texase.

Iné projekty

Externé odkazy 
 Life of General Houston, 1793-1863 rok vydania 1891,  Portal to Texas History.
 Sam Houston ; David Crockett. rok vydania 1901,  Portal to Texas History.
 Handbook of Texas,Samuel Houston
 Sam Houston Memorial Museum
 Sam Houston Memorial Museum Antiquities Collection,  Texas Tides
 Sam Houston's Obituary - The Tri Weekly Telegraph, Houston, Texas July 29, 1863 – TexasBob.com
 Sam Houston Historic Schoolhouse in Maryville, TN USA
 Tennessee Encyclopedia entry
 Tennessee State Library & Archives, Papers of Governor Sam Houston, 1827-1829
 Sam Houston Rode a Gray Horse
 Houston Family Papers, 1836-1869 and undated, in the Southwest Collection/Special Collections Library at Texas Tech University

Zdroj 

Guvernéri Tennessee
Guvernéri Texasu
Politici USA
Osobnosti z Virgínie
Členovia Snemovne reprezentantov USA
Prezidenti Texaskej republiky